JAKO SE FRANCEK POŚCIELYŁ
Francek mioł sztyjc od gorzoły flapa obaniało
Robić mu sie nigdy nie chciało
Chlebus , durch yno bizygonowoł
Ale czelotki dziecek sie dochowoł
Ciynżki żywot Maryjka z nim miała
Nie roz – nie dwa lyjty dostała
Jak przichodziył du dom naprany
Jeżył sie , robiył butel choby pofyrtany
W chałupie biyda , Francek sztyjc ożraty
Boły sie dzieci ożratego taty
Procnie i w biydzie Maryjka swoji dzieci chowala
A po nocach jeszcze ludziom cwitry sztrykowała
Bo w chałupie durch czegoś brakowało
Grosza sztyjc było mało
Nie oddowoł Francek Maryjce całej wypłaty
Bo przeca z czegoś musioł być ożraty
Ale i tak podorostały zdrowo wszyski dzieci
Pożyniyły sie , powydowały , wyniosły sie na swoji śmieci
Najmłodszo cera – Zuzka do Niymiec sie wydała
I na starość Maryjka ze sobom zebrała
Maryjka miała naprzod wszysko z dzieciami obgodane
Kofry na gorze już downo spakowane
Warzyła , wychraniała chałupa , choby nigdy nic
A Francek zajś szoł do baru z kamratami pić
Przijechała Zuzka , epnym ałtym – jak ta lala
” -Podź mamo , teraz sie bydziesz lepszy miała ”
Maryjka już szła do ałta ale jeszcze sie wrociyla
Franckowi na stole kartka zostawiyła
—————
Na wieczor prziszoł naprany Francek z baru
Zajś nachlapoł sie piwska , bez żodnego umiaru
Wielce ważny i rozkokocony
Już we siyni suły sie pierony
Zajś chcioł Maryjka przeganiać
I jak dycki zrobić ji haja
A tukej co ? Chocioż już downo sie zećmiyło
Światła w chałupie nie było
Po Maryjce ani śladu
Nie było też odgrzotego obiadu
Niczego w doma nie było – ani jednego ani drugigo
A na stole kartka – ” Adios Amigo ”
Zostoł Francek jak palec som
Mioł baba , dzieci – teraz mo prozny dom
Spomino se jak w doma piyknie obiadym woniało
Czelotka dzieci po placu lotało
Teraz na starość som dziaduje , teschni za dzieciami
Co drugi dziyń jy kiszka z zimiokami
Abo jajca warzi
Abo smażonka szkwarzi
Bo przeca warzić nie umi
Co nawrożył dopiyro teraz rozumi
Całe życi wyrobioł – teraz dzieci i baba z chałupy wygonione
Niech sie wyśpi jak mo pościelone
Marietta Nikel
szl_Latn szl_Latn szl_Latn szl_Latn szl_Latn szl_Latn szl_Latn pol_Latn szl_Latn szl_Latn szl_Latn szl_Latn pol_Latn szl_Latn szl_Latn pol_Latn pol_Latn pol_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn pol_Latn unk szl_Latn szl_Latn pol_Latn szl_Latn szl_Latn szl_Latn szl_Latn pol_Latn pol_Latn pol_Latn pol_Latn glg_Latn szl_Latn szl_Latn szl_Latn szl_Latn slk_Latn szl_Latn szl_Latn run_Latn pol_Latn szl_Latn pol_Latn szl_Latn mri_Latn